als_Latn dik_Latn sag_Latn
Nga: Ornela Manjani
Ministria e Financave publikon listën me 547 ish-të dënuar politikë që janë gjallë dhe përfitojnë këstin e katërt të kompensimit. Për të marrë paratë, ish-të përndjekurit duhet të paraqesin pranë Ministrisë së Financave certifikatën personale dhe numrin e llogarisë. Dikasteri i Financave bën të ditur se dokumentet e kërkuara duhet të futen në një zarf të bardhë, ku në vend të dukshëm të shkruhet emri i ish-të dënuarit që përfiton dëmshpërblimin dhe numri i dosjes. Dokumentet mund të dorëzohen dorazi pranë zyrave të Drejtorisë së Dëmshpërblimeve ose mund të postohen në adresën: Ministria e Financave, Drejtoria e Pagesës së Dëmshpërblimeve, Tiranë.
Përfituesit
Ministria e Financave përcakton kategoritë që kanë prioritet për të marrë kompensimin për të afërmit që kanë vuajtur në burgjet e sistemit komunist. Janë përcaktuar gjashtë kategori prioritare dhe janë përcaktuar dokumentet që duhen plotësuar për çdo kategori përfituese. Të parat në listë janë gratë e ish-të dënuarve që jetojnë në momentin e pagesës. Sipas urdhrit të Ministrisë së Financave, në kategorinë e dytë me prioritet janë persona ish-të dënuar mbi 75 vjeç në datën e hyrjes në fuqi të ligjit që vazhdojnë të jenë gjallë. Ndërsa në kategorinë e tretë, me prioritet janë persona ish-të dënuar politikë të gjallë që vuajnë nga sëmundje të rënda. Në kategorinë e katërt, më prioritet kanë personat ish-të dënuar që janë gjallë, të cilët pavarësisht moshës në momentin e pagesës, kanë fëmijë të mitur nën moshën 18 vjeç. Në kategorinë e pestë, me prioritet janë personat ish-të dënuar që nuk jetojnë, por në momentin e pagesës kanë trashëgimtarë të radhës së parë në moshë të mitur nën 18 vjeç. Në kategorinë e gjashtë, më prioritet kanë personat ish-të dënuar që janë gjallë dhe në momentin e pagesës nuk kanë mbushur 75 vjeç.
kac_Latn als_Latn als_Latn als_Latn